كينطارو مييورا

**كينطارو مييورا** (ب الجاپونية: 三浦 建太郎؛ مييورا كينطاروو، 11 يوليوز، 1966 – 6 ماي، 2021) كان فنان د لمانݣا جاپوني، تّعرف ب سيرية لمانݣا د لفنطازيا لكحلة بيرزيرك، لي بدات ف التسلسيل ف 1989 و كمّلات حتى ل لموت ديالو. على حساب 2023، بيرزيرك جابت كتر 60 مليون كوپية ف التسركيل (circulation)، هادشي لي ردّها وحدة من أكتر السيريات نتاع لمانݣا تباعو ف ݣاع لوقات. ف 2002، مييورا خدا الجايزة د لمتياز ف الجايزة التقافية السادسة د أوصامو طيزوكا.

## لبدية د حياتو و التعليم
هومييورا خلاق ف 11 يوليوز، 1966، ف تشيبا، مقاطعة تشيبا، الجاپون. ف 1976، و هو عندو 10 سنين، صايب لمانݣا اللولى ديالو، معنوْنة مييورانݣر (Miuranger)، لي تنشرات على قبل ولاد قيسمو ف واحد لمنشور د لمدراسة؛ السيرية سالات و هي جامعة 40 ڤوليم. ف 1977، مييورا صايب لمانݣا ديالتو الجاوجة، كين إي نو ميتشي (剣への道، "الطريق ل السيف")، لي فيها خدّم لمداد لهندي ل لخطرة اللولانية. منين كان ف لمدراسة ليعدادية ف 1979، الطيكنيكات دياولو د الرسيم ولاو حسن بزاف معا بدا يخدّم الطيكنيكات د الرسيم لحتيرافي.

ف 1982، ف لوقيتة لي كان فيها ف لمدراسة التانوية، مييورا تقيّد ف واحد لموقرار فنّي، فين هو و ولاد قيسمو بداو ينشرو لاعمال دياولهم ف كتيْبات لمدراسة. تمّاكين، تعاشر معا كووجي موري لي غايولي ف اللاحق مانݣاكا. ب جوج بيهم عاونو ف كتابة واحد لمانݣا ضووجينشي (doujinshi) د التعاويد لعلمي لي تسيفطات ل لمجلة السبوعية شوونين سانداي، و لايني سقطات ف الجولة اللخرانية ديال لعزيلة. ف عمر ال18، مييورا خدم ب شكل قصير كا معاون ل جووجي موريكاوا، لي مشهور ب هاجيمي نو إيپّو. موريكاوا دغيا عرف ب النيڤو لفنّي الزايد د مييورا و سيفطو ف حالو، و قال بلي ماكاينة حتى حاجة لي يقدر يعلّمها ل مييورا و هو ماكانش أصلاً عارفها. و ف ديك الساع، مييورا كان ديجا مرسوم عندو ف لپورطفوي واحد لمحارب مضلّم ب واحد السيف عملاق.

## لكاريير
ف 1985، مييورا حط طلب باش يدخل ل كليّة لفنون ديال جامعة نيهون. و حط واحد لمشروع قصير، فطاطابي (再び، مرّة خرة")، على قبل لمتيحان و موراها قبلوه. لمشروع ف اللاحق جاب ل مييورا جايزة لمانݣا ال34 د فنانين لمانݣا الطالعين من مجلة شوونين السبوعية. لعمل الجاي د مييورا، نووا (NOA)، تنشر ف مجلة فريش ف نفس لعام، بلحق ماكانش ناجح. ف 1988، ف لوقيتة لي كان كايخدم عند بورونسون على واحد لمشروع معنوْن ملك الدياب (王狼، أووروو)، مييورا نشر واحد لپروطوتيپ د بيرزيرك ف لمجلة الشهرية كوميكومي د دار النشر هاكوسينشا؛ لپروطوتيپ د 48 صفحة جا هو التاني ف مسابقة لمانݣا السابعة د كوميكومي. التسلسيل لكامل ديال بيرزيرك، لي غايولي أكتر عمل ناجح و مشهور د مييورا، بدا ف لمجلة الشهرية د هاكوسينشا، آنيمال هاوس ف 1989. ف 1990، واحد لكمالة (sequel) ديال ملك الدياب، معنوْنة أووروو دين (王狼伝، "أسطورة ملك الدياب")، لي تنشرات ف نفس لمجلة. ف 1992، آنيمال هاوس الشهرية تعاود تسمات يونݣ آنيمال، فين بيرزيرك كمّل ف التسلسيل. ف نفس لعام، مييورا تعاون معا بورونسون على لمانݣا جاپون (Japan)، لي حتى هي تنشرات ف يونݣ آنيمال.

ف 1997، مييورا شرف عل لينتاج د واحد لانيمي آضاپطاسيو د بيرزيرك فيه 25 حلقة، لينتاج د أو إل إم (OLM, Inc)، لي تبتّ ف نفس لعام ف إن تيڤي (NTV). هو عاوتاني شرف على لعبة لڤيديو د 1999 ديال دريمكاست، سيف لبيرزيرك: الجعرة د ݣاتس. (Sword of the berserk: guts' rage). ف 2002، مييورا خدا جايزة لمتياز ف النسخة السادسة د الجوايز التقافيين د أوصامو طيزوكا على قبل بيرزيرك. من 2006 و التسلسيل د بيرزيرك ولا كاويوقف ب شكل معاود و مجبد، و ولى كايقلْب بين التسلسيل الشهري و التسلسيل اللامنتاضم. ف 2023، بيرزيرك تجمّع ل 42 ڤوليم طانكوبون ف الجاپون، و ف شتنبر 2023، جاب كتر من 60 مليون كوپية ف التسركيل ف لعالم، ب لحساب د لڤيرسيوات الديجيطال. السيرية عاوتاني توسعات باش تشمل السلعات، الرسميين و لي مصاوبين من لفان ب جوج، لي تفاوتو من التماتل، فيݣورات د لاكسيو ل لپورطكلييات، لوعاب لڤيديو، و لعبة د تباديل لكارطا. شلا كتوبا د الرسيم و لماطيريالات التكميليين د مييورا لي تبازاو على بيرزيرك حتى هوما خرجو.

ف 2013، مييورا طلق لمانݣا لقصيرة و لمستاقلة ݣيݣانطو ماكشيا (Giganto Maxia)، لي تنشرات ف لبلايص الداويين ب النݣليزية من دارك هورس (Dark Horse) ف 2016. دورانكي (Duranki)، واحد لمانݣا قصيرة من إنتاج الستوديو د لمانݣا الشخصي د مييورا، ستوديو ݣاݣا، تسلسلات ف يونݣ آنيمال زيرو ف 2019.

## التأتيرات
مييورا فايت دكر بلي لعمل لي دار فيه التأتير لكبر هي لمانݣا د طيتسوو هارا و بورونسون، قبطة نجم الشمال/سيف النار (بدات ف 1983). مييورا عاوتاني جاوه تأتيرات من لمانݣا د ݣو ناݣاي، جاك لعنيف (بدات ف 1979)، لافلام د پول ڤيرهووْڤن، السيرية د هيلرايزر (بدات ف 1987)، و لاعمال د هييِرونيموس بوص، إم. سي. إيشر، ݣوِسطاڤ ضوغيه، و پيطر بغوخل.

## لموت
ف 6 ماي، 2021، مييورا مات ب سباب نسيلاخ آيورطي (aortic dissection) مجهد، و هو عمرو 54. موتو تّعلن ل لپوبليك ف 20 ماي، 2021. واحد لمراسم خاصين تدارو من لفاميلة ديالو.

بزاف د فنانين لمانݣا عزاوه، منهم كووجي موري، عشير مييورا من وقيت التانوي، و جووجي موريكاوا، لي شرك معاه واحد لقصة د الصحبة ديالهم. الناس لي خدْمو ف لاضاپطاسوات د آنيمي بيرزيرك حتى هوما عطاو التحية ل مييورا، منهم سوسومو هيراساوا، لملحن ديال السيرية د 1997؛ نوبوطوشي كانّا و يووكو مييامورا، لي دارو الصوات د ݣاتس و كاسكا، ف السيرية د 1997، ب شكل مرادف؛ هيروواكي إيواناݣا، لي دار صوت ݣاتس من التلاتية د لافلام 2012–2013؛ و لمغنية يوشينو نانجوو، لي دارت صوت صونيا و أدات الطيمة د لختمة على قبل لموسم الجاوج د سيرية 2016 معا ناݣي ياناݣي.

## لإرت
السيرية د مييورا بيرزيرك تحطات ب صيفتها وحدة من أكتر لمانݣات تباعو ف ݣاع لوقات، و دارت تأتير على و وسايط لمانݣا و لي ما بعد منهم، الصحافية دجايد كينݣ علّقات: "صعيب تبالغ ف التأتير لهايل لي خلّاه لعمل ديالو ف لعالم د اللوعاب، لمانݣا، لفيلم، لانيمي، و حتى لأدب ب راسو". التصويرة ديال ݣاتس و سيفو لعملاق تقرنو ب كاراكطيرات لي آنسپيراو مييورا بحال كلاود سترايف د فاينل فانطاسي VII (Final Fantasy VII) و دانكي من السيرية د ديڤيل ماي كراي (Devil May Cry)، معا الجمالية ب شكل عام ديال لوحوش و لعالم د بيرزيرك لي مآنسپيريين من السيرية د الرواح لمضلمين (Dark Souls). لمخرج د لوعاب لڤيديو هيديياكي إيتسونو و لمنتج هيرويوكي كوباياشي من لفانز ديال بيرزيرك، و اللعبة د تباديل لأدوار (role-playing) و التقطاع و الدبيحة (hack and slash) دراݣنز ضوݣما (Dragon's Dogma)، فيها واحد الدرع مبازي على هاداك د ݣاتس و ݣريفيث. ف وقيت لمحادتة د مؤتمر الديڤلوپرز د اللوعاب (GDC) ف 2019، إيتسونو دكر بلي لمود و الستيل د ديڤل ماي كراي 5 (Devil May Cry 5) تآنسپيراو من بيرزيرك.

بزاف د لكتاتبيا علّقو بلي مييورا و بيرزيرك حطو دارو تأتيرات عليهم، بحال لكتاتبي د إيكزورسيست زرق (Blue Exorcist) كازوي كاطو، لكتاتبي د باكّانو! (!Baccano) و دورارارا!! (Durarara!!) ريووݣو ناريطا، لكتاتبية د باطلر كحل (Black Butler) يانا طوبوصو، لكتاتبي د بلاك كلوڤر (Black Clover) يووكي طاباطا، و لكتاتبي د هجوم لعمالقا (Attack On Titan) هاجيمي إيساياما، لي عيط على السيرية "هايلة، و ناضية ب الجهد […] جاني واحد النطيباع بلي السيرية منضمة مزيان كيف شي فيلم". يوكو طارو علّق بلي کايم، لپروطاݣونيست د دراكنݣارد (Drakengard)، تآنسپيرا من ݣاتس، لپروطاݣونيست د بيرزيرك.

خرجات واحد الطلقة "تدكار" من يونݣ آنيمال كا ديديكاص ل مييورا ف 10 شتنبر 2021. زيد على هادشي الشاپيطر 364 من بيرزيرك من مورا لموت د مييورا، هاد الطلقة كان فيها واحد لكتييب سپيسيال "ميصاجات ل كينطارو مييورا" و واحد لپوصطيرة د "لمشاهد لمشهورين" من لمانݣا. ف هاد الطلقة، لمانݣاكا كووجي موري، لي معاشر وقت طويل معا مييورا، نشر واحد لوان شوت معنونة "موري تشان كين تشان"، لي كاتعاود لقصة د صحبة موري معا مييورا.

ف 7 يونيو 2022، هاكوسينشا و كووجي موري علنو بلي بيرزيرك غايبقى مكمل ف النشر، ب تخدام بلانات و تخميمات لي قالهم مييورا ب راسو ل موري، زيد عاوتاني مودكيرات و ديزاينات د لكاراكطير لي خلّاهم مييور. و ماحدّو هو بوحدو لي عارف كيفاش مييورا كان ناوي يختم لقصة، موري تافق باش يكمّل السيرية و واعد: "غانكتب غير لحلاقي لي قالهم ليا مييورا. و ماغاديش نتعمق فيهم. ماغاديش نكتب لحلاقي لي ماعاقلش عليهم مزيان. غانكتب غير السطورا و لقصص لي وصفهم ليا مييورا". لكريديتس كايبان دابا كا "عمل أصلي د كينطارو مييورا، الرسيم من ستوديو ݣاݣا، إشراف كووجي موري".

## لاعمال
* فطاطابي (再び، "مرّة حرة") (1985) – وان شوت (طلقة وحدة). تنشرات من لمجلة د كوضانشا شوونين السبوعية.
* نووا (Noa) (1985) – وان شوت. تنشرات من لمجلة د كوضانشا فريش.
* بيرزيرك: لپروطوتيپ (ベルセルク، بيروسيروكو) (1988) – وان شوت. تنشرات ف لمجلة د هاكوسينشا كوميكومي الشهرية.
* ملك الدياب (王狼، أووروو) (1989) – لكتابة من بورونسون، الرسيم من مييورا. تسلسلات ف لمجلة د هاكوسينشا آنيمال هاوس الشهرية.
* بيرزيرك (ベルセルク، بيروسيروكو) (1989–2021) – تسلسلات ف لمجلة د هاكوسينشا آنيمال هاوس الشهرية (1989–1992) و يونݣ آنيمال (1992–2021).
* أووروو دين (王狼伝) (1990) – كتبها بورونسون، و رسمها مييورا. تسلسلات ف لمجلة د هاكوسينشا آنيمال هاوس الشهرية.
* دجاپان (ジャパン) (1992) – كتبها بورونسون، و رسمها مييورا. تسلسلات ف يونݣ آنيمال.
* ݣيݣانطو ماكيا (ギガントマキア) (2013–2014) – تسلسلات ف لمجلة د هاكوسينشا يونݣ آنيمال.
* دورانكي (ドゥルアンキ) (2019–2020) – تسلسلات ف لمجلة د هاكوسينشا يونݣ آنيمال زيرو.

## مصادر


تصنيف:زيادة 1966
تصنيف:وفيات 2021
تصنيف:مانݣاكا